Document ID: 32006D1005

NEUVOSTON PÄÄTÖS,
tehty18 päivänä joulukuuta 2006,
Amerikan yhdysvaltojen hallituksen ja Euroopan yhteisön välisen toimistolaitteiden energiatehokkuutta osoittavia merkintöjä koskevien ohjelmien yhteensovittamista koskevan sopimuksen tekemisestä
(2006/1005/EY)
EUROOPAN UNIONIN NEUVOSTO, JOKA
ottaa huomioon Euroopan yhteisön perustamissopimuksen ja erityisesti sen 133 artiklan yhdessä 300 artiklan 2 kohdan ensimmäisen alakohdan ensimmäisen virkkeen ja 300 artiklan 4 kohdan kanssa,
ottaa huomioon komission ehdotuksen,
sekä katsoo seuraavaa:
(1)
Neuvoston päätös komission valtuuttamisesta aloittamaan neuvottelut Amerikan yhdysvaltain hallituksen ja Euroopan yhteisön välisen sopimuksen tekemiseksi toimistolaitteiden energiatehokkuutta osoittavia merkintöjä koskevien ohjelmien yhteensovittamisesta tehtiin 5 päivänä toukokuuta 2006.
(2)
Neuvottelut on saatu päätökseen ja molemmat sopimuspuolet parafoivat 7 päivänä kesäkuuta 2006 Amerikan yhdysvaltojen hallituksen ja Euroopan yhteisön välisen sopimuksen toimistolaitteiden energiatehokkuutta koskevien merkintöjen yhteensovittamista koskevasta ohjelmasta, jäljempänä ”sopimus”.
(3)
Sopimuksen moitteettoman toiminnan varmistamiseksi olisi otettava käyttöön asianmukaiset yhteisön sisäiset menettelyt.
(4)
Toimistolaitteiden markkinat kehittyvät nopeasti. On olennaisen tärkeää arvioida säännöllisin väliajoin uudelleen mahdollisuuksia maksimoida energiansäästöt ja ympäristöhyödyt piristämällä energiatehokkaiden tuotantoa ja kysyntää. Tämän vuoksi on tarpeen antaa komissiolle, jota auttaa jäsenvaltioiden ja kaikkien asianosaisten edustajista koostuva yhteisön neuvoa-antava lautakunta, oikeudet säännöllisesti arvioida uudelleen ja nostaa sopimuksen liitteessä C vahvistettuja toimistolaitteiden yhteisiä vaatimuksia ja tehdä tiettyjä päätöksiä sopimuksen täytäntöönpanosta, kuten sellaisia, jotka koskevat liitteisiin A ja B sisältyviä Energy Star -tunnuksen muotoa sekä ohjeita tunnuksen käytöstä.
(5)
Sopimuksen täytäntöönpanoa olisi tarkasteltava uudelleen sopimuksella perustettavassa teknisessä toimikunnassa.
(6)
Kummankin sopimuspuolen olisi nimettävä hallintoyksikkö, ja menettely sopimuksen muuttamiseksi olisi määriteltävä.
(7)
Sopimus olisi hyväksyttävä,
ON PÄÄTTÄNYT SEURAAVAA:
1 artikla
Hyväksytään yhteisön puolesta Amerikan yhdysvaltojen hallituksen ja Euroopan yhteisön välinen sopimus toimistolaitteiden energiatehokkuutta osoittavia merkintöjä koskevien ohjelmien yhteensovittamisesta liitteineen.
Sopimuksen teksti ja sen liitteet ovat tämän päätöksen liitteenä.
2 artikla
Neuvoston puheenjohtaja valtuutetaan nimeämään henkilö, jolla on valtuudet allekirjoittaa sopimus ja täten osoittaa, että yhteisö suostuu sitoutumaan sopimukseen.
3 artikla
Neuvoston puheenjohtaja antaa yhteisön puolesta sopimuksen XIV artiklan 1 kohdassa edellytetyn kirjallisen ilmoituksen.
4 artikla
1. Komissio edustaa yhteisöä sopimuksen VII artiklassa edellytetyssä teknisessä toimikunnassa kuultuaan toimistolaitteiden energiatehokkuutta osoittavia merkintöjä koskevasta yhteisön ohjelmasta 6 päivänä marraskuuta 2001 annetulla Euroopan parlamentin ja neuvoston asetuksella (EY) N:o 2422/2001 (1) perustetun Euroopan yhteisön Energy Star -lautakunnan jäseniä. Euroopan yhteisön Energy Star -lautakuntaa kuultuaan komissio suorittaa sopimuksen VI artiklan 5 kohdassa, VII artiklan 1 ja 2 kohdassa sekä IX artiklan 4 kohdassa tarkoitetut tehtävät.
2. Sopimuksen liitteessä C vahvistetun toimistolaitteiden luettelon muuttamista koskevaa yhteisön kantaa valmistellessaan komissio ottaa huomioon Euroopan yhteisön Energy Star -lautakunnan mahdollisesti antamat lausunnot.
3. Komissio määrittelee yhteisön kannan sopimuksen liitteen A (Energy Star -nimi ja yhteinen tunnus), liitteen B (ohjeet Energy Star -nimen ja yhteisen tunnuksen asianmukaisesta käytöstä) ja liitteen C (yhteiset vaatimukset) muuttamista koskeviin hallintoyksikköjen päätöksiin kuultuaan Euroopan yhteisön Energy Star -lautakuntaa.
4. Kaikissa muissa tapauksissa sopimuspuolten tekemiä päätöksiä koskevan yhteisön kannan määrittelee neuvosto komission ehdotuksesta perustamissopimuksen 300 artiklan mukaisesti.
5 artikla
Tämä päätös julkaistaan Euroopan unionin virallisessa lehdessä.
Tehty Brysselissä 18 päivänä joulukuuta 2006

Labels: 1
5
14
3
18
15